sherpa
Sherpa er en befolkningsgruppe i Nepal og Sikkim; antal ca. 150.000. Sherpaernes forfædre indvandrede fra Østtibet omkring 1500, og de tilhører den tibetanske kulturkreds. De lever i dag af agerbrug og husdyrhold i højtliggende dale på Himalayas sydskråninger, men mange fungerer tillige som bærere, guider og bjergbestigere.
Sherpa anvendes til tider fejlagtigt som en generel betegnelse for en nepalesisk bjergguide.